**О Д Г О В О Р**

на пратеничкото прашање од пратеникот Весна Бендевска поставено на 81-та седница на Собранието на Република Македонија одржана

 на 26 ноември 2009 година

Благодарам за прашањето на почитуваната пратеничка. Тоа е добра прилика уште еднаш да го објаснам писмото што беше испратено, иако еднаш го направив тоа во јавноста. Се работи за редовно писмо што барем еднаш годишно го испраќам до членството на ВМРО-ДПМНЕ и мене ми е жал што госпоѓа Бендевска се обидува едно обично партиско политичко писмо да го претвори во милитантно, во писмо во кое наводно јас сум сакал да кажам исчезнување во физичка смисла или нешто така.

Госпоѓо Бендевска, јас не мислам на тоа. Она што јас го мислам е, во писмото кога спомнувам исчезнување, што многу лесно може да се препознае ако убаво го прочитате, е губење целосно на политичката подршка од граѓаните на ретроградните сили во Република Македонија, на оние кои повикуваат на радикализација и бунт до колку не се прифати се што ни е ставено како уцена, до оние кои што ги кочат реформите заради лични интереси, до оние кои спроведоа една многу криминална приватизација во Република Македонија и ја уназадија за најмалку две до три децении македонската економија, за оние кои во 90-тите години многу повеќе се занимаваат со себе и своите интереси отколку со државните, а беа на врвни функции, во оние кои ги нарекуваме транзициони политичари кои имаа шанса, беа на власт, не направија ништо, а денес вршат притисок, повикуваат на бунтови, на радикализации, прават се што е во нивна моќ за остварување само на лични интереси. Во писмото се мисли на губење на политичка подршка од граѓаните, а не се мисли на никаква физичко или било какво друго изчезнување. Напротив, нивното физичко постоење нам ни е корисно, затоа што тоа е најдобар показател за разликата меѓу оваа политичка гарнитура и некои други политички гарнитури. Така што ви благодарам за можноста што ми ја дадовте да го објаснам ова прашање. Јас сум убеден дека граѓаните на Република Македонија, на наредните избори нема да си дозволат да ги вратат луѓето кои што по 15 или по 10 години беа на власт, имаа можност да решат многу од актуелните проблеми што се денес, но не ги решија, а денес на различни начини, со цел да се вратат на власт, се обидуваат да ја изманипулираат јавноста, дури и по штета на државните и националните интереси во својата држава. На такви луѓе мислам и мислам на губење на нивна политичка подршка. Ако ја загубат политичката подршка од граѓаните, тие практично ќе исчезнат од политичката сцена, точно на тоа мислам.